Torsdag døde en dansk 15-åring av hjerneskade etter å ha inntatt det narkotiske stoffet MDMA. Rustelefonen i Norge melder om stadig flere henvendelser om dopet.

Matti Frey (15) tok MDMA sammen med gutten som døde torsdag i Danmark.

Han forteller hvordan 15-åringene først sniffet MDMA-pulver før de blandet det ut med drikke.

Matti følte seg dårlig etterpå, men tenkte ikke over farene ved å innta det syntetiske narkotiske stoffet.

– Jeg tenkte bare at det ville gi en fin rus, og at rusen ville avta etterpå. Nå er jeg fortvilet. I starten hadde jeg skyldfølelse, sier han til TV 2 Danmark.

Natt til torsdag døde Mattis kamerat, Adam, av hjerneskade som følge av MDMA.

Risikerer livet

I september døde Haakon Bratland (21) av organsvikt etter å ha tatt det narkotiske stoffet. Haakons foreldre og Matti deler sine historier for å advare om farene ved MDMA.

– Ikke prøv det. Si nei, bønnfaller Haakons mamma, Mona Bratland (45).

De får støtte av enhetsleder Anne-Ma Stokken ved Rusakutten på Haukeland universitetssykehus.

– Det å ta MDMA er å spille russisk rulett. Du vet ikke hva du får i deg, du vet ikke styrken stoffet har og du vet ikke hvordan din kroppen vil reagere på det.

– I verste fall kan du dø første gangen du tar MDMA, sier hun.

Forrige helg var det barn under 18 år på halvparten av rommene på rusakutten. Den yngste pasienten hun har hatt var bare 12 år.

Hun bekrefter at MDMA blir brukt blant unge ned til 15 år.

Trenger ikke legitimasjon

MDMA er det primære virkestoffet i Ecstasy. Stoffet havnet på narkotikalisten i Norge i 1986.

– Det er ingen aldersgrense, og de trenger ikke legitimasjon slik vinmonopolet krever. Det er nok store mørketall når det gjelder MDMA. Det er et stoff som er underrapportert og gjemmer seg bak alkohol, forklarer hun og legger til at brukerne ofte har uvanlig mye energi og store pupiller, sier Stokken og fortsetter.

– MDMA er mye farligere stoff enn hasj. Du kan dø av stoffet, eller du kan våkne opp med alvorlig hjerneskade. Det finnes ingen motgift. Mange blir nedstemt etterpå, får angst eller panikkangst som kan vedvare lenge.

Stokken sier bruk av MDMA øker faren for å ta sitt eget liv.

Daglig leder i Rustelefonen, Sturla Johansen, sier at de i fjor fikk 450 henvendelser om MDMA, nesten en dobling siden 2013.

Politiet gjorde 558 MDMA-beslag i fjor, flere enn de to foregående årene.